Publication: Magyar Közlöny
Issue: MK-1998-6 (Year: 1998, Number: 6)
Era: 1990-2004
Section: törvénysértő rendelkezés megsemmisítését. Az Alkotmánybíróságról szóló 1989. évi XXXII. törvény 21. §
Paragraph Index: 347

2. Az Ör. vitatott rendelkezésével kapcsolatosan az indítványozók alapvető kifogása az, hogy az önkormányzat a lakbéremelés során nem vette figyelembe a bérlők szociális körülményeit. Az önkormányzati lakásokra vonatkozó szabályainak megalkotása során az Ltv. — amint azt a törvényjavaslat indokolása is tartalmazza — tekintettel volt arra is, hogy az önkormányzati lakásvagyon közvagyon. „Az önkormányzatok nem a lakástulajdonosok egyikeként, hanem mint a helyi közügyek megoldására — ezen belül a lakásgazdálkodási feladatok ellátására — is hivatottként a település önálló „gazdái”-ként látják el a bérbeadói feladatokat. Ebből következően a lakásvagyonnal való gazdálkodásban a piaci, jövedelmezőségi és a szociális szempontokat együtt kell érvényesíteniük.” Azonban a szociális szempontok érvényesítésének kötelezettségét nem a lakbérmérték megállapítása tekintetében írja elő az önkormányzat számára a törvény. Az Ltv.-nek az önkormányzati lakások bérleti díjának megállapítására vonatkozó szabályaiból nem következik az, hogy az önkormányzat a lakásbérleti díjak mértékének megállapítása során szociális szempontokat köteles érvényesíteni. Az Ltv. és az Ártv. idézett rendelkezései alapján az önkormányzati rendeletben meghatározott lakbér a lakásbérleti szerződés alapján a bérbeadó által nyújtott lakáshasználat és szolgáltatás ellenértékeként megállapított hatósági ár, így mértékének megállapítása során elsősorban a nyújtott szolgáltatás értékére kell tekintettel lenni. Az Ártv. idézett 8. § (1) bekezdése a hatósági ár megállapítása során a szolgáltató gazdaságossági érdekeinek figyelembevételét is előírja. Nem következik a szociális szempontok figyelembevételének kötelezettsége az Ltv. 34. § (2) bekezdéséből sem. Az Ltv.-nek ez a rendelkezése olyan tényezők — a lakás alapterülete, komfortfokozata, minősége, a lakóépület állapota, a lakás településen és lakóépületen belüli elhelyezkedése — figyelembevételét írja elő a lakbérek megállapítása során, amelyek a lakás használati értékét befolyásolják. Így az Ör. vitatott rendelkezése nem tekinthető alkotmányellenesnek amiatt, hogy a bérlő szociális helyzete szerint nem differenciál a lakbér mértéke tekintetében. A bérlők vagyoni, jövedelmi, szociális viszonyainak figyelembevétele az Ltv. által szabályozott lakbérrendszerben nem a lakbérek mértékének megállapítása során, hanem a rászorulók támogatása útján történik. A szociálisan rászorulók lakásfenntartási költségeihez (ennek részeként a lakbérhez) való hozzájárulást tesz lehetővé a szociális igazgatásról és a szociális ellátásokról

Source: https://magyarkozlony.hu/hivatalos-lapok/4ba9a012b245c229a8d31c5e76f17149252f0a38/dokumentumok/f1f2bdc0003ef9e051eaf69b624cfa9a0d1bf599/letoltes